Papersnake/gushiwen huggingface dataset:
送金簿解官归天台五首 其二
金履祥（宋代）

昔岁在东壁，紫气踰苍山。金君初筮晋，赵侯亦开藩。

下有莲幕友，上有师帅贤。浑然和气中，砥柱屹流湍。

使我千里民，赋政两清安。益知天台高，楚波浩无边。

一朝别流泳，先后俱东辕。邦民一何孤，天意一何悭。

舟流安底止，郡政将改弦。嗟我千里民，生意复茫然。
次韵介甫冬日
王令（宋代）

客梦愁生枕，鸡号喜向晨。
朔风能动地，短日更随人。
官柳看埋冻，江海想漏春。
淹留归未得，尘土暗乌巾。
苏幕遮 雨中登楼
张令仪（清代）

雨潇潇，风细细。雾鬓烟鬟，失尽遥山翠。云宿虚檐天贴水。

宇宙茫茫，没个埋忧地。

篆烟销，书卷废。独上高楼，极目添悲思。记得年时曾共倚。

水绿三篙，半是伤心泪。
墨竹
释智愚（宋代）

毫端不及处，精神殊可掬。
靡靡听谈玄，六月添重服。
雪复大作六言
范成大（宋代）

伶俜冻雀蹲晚，噤渗疏梅锁春。
有客典衣沽酒，何人增价卖薪？
感兴十首 其四
韩淲（宋代）

社鼠城狐何代无，乘时应也用工夫。而今又有依凭者，辛苦从前作世儒。
感春
戎昱（唐代）

看花泪尽知春尽，魂断看花只恨春。

名位未沾身欲老，诗书宁救眼前贫。
出山
朱筠（宋代）

曾快重登黟顶客，又参末席幔亭孙。偶随九曲萍荄质，若记千围楠树根。

游意凌云前后海，客躯换骨十三门。人生脱屣谈何易，归去收身且蛰存。
中秋无月感而作歌
邓深（宋代）

天时相催日如流，今夕何夕云中秋。
不见佳月默有感，试走退中书其由。
去年此时汝川客，一病缠绵真险厄。
贪生强乐寸心酸，与死为邻片纸隔。
破窗仿佛光朦胧，推枕起来呼小童。
问云月高今几尺，答以云生俄灭踪。
拥衾独坐谩空想，纵有桂华未能赏。
重城几许追欢娱，终宴无聊徒怅望。
而今一榻烟村中，稍培时同事不同。
世味淡薄幽意足，元和咽漱真气充。
步屧出门舒逸兴，清风洒面衣襟冷。
暗雨淅沥作寒声，浓云黯黪无光影。
月兮月兮胡寡情，故向良时多不明。
无乃韬光不自满，故能养兔得长生。
我今解悟月深意，荣华咄嗟复凋悴。
归来塞窗仍闭门，众人昭昭我独昏。
次韵分宁胡宰赠行
王炎（宋代）

别驾无才堪展骥，解印来归私自喜。
意欲息肩犹未能，政坐文自巧为崇。
凫仙倾盖如旧知，冰玉清言心可洗。
况逢父老夸长官，抚字有恩论骨髓。
俶装暂去桃李阴，遽勤饮饯枉车骑。
自怜孤冷仍数奇，诸公荐口颇难启。
溪上只今梅未花，归时春燕定成垒。
妙语吹嘘恐过情，甚惭绿绮奏山水。
君才过我盖十倍，乃容蹇足陪骊駬。
异乡为客更别离，寒日纁黄催短晷。
平生惜饮亦径醉，放歌不记南山鲤。
春女行
刘希夷（唐代）

春女颜如玉，怨歌阳春曲。巫山春树红，沅湘春草绿。

自怜妖艳春，妆成独见时。愁心伴杨柳，春尽乱如丝。

目极千馀里，悠悠春江水。频想玉关人，愁卧金闺里。

尚言春花落，不知秋风起。娇爱犹未终，悲凉从此始。

忆昔楚王宫，玉楼妆粉红。纤腰弄明月，长袖舞春风。

容华委西山，光阴不可还。桑林变东海，富贵今何在。

寄言桃李容，胡为闺阁重。但看楚王墓，唯有数株松。
钱塘次孙教南韵
裘万顷（宋代）

簿领归来得泮宫，一时衮衮任诸公。
市朝竞逐利名走，草木谁诸臭味同。
霅水不妨披宿雾，蓬山正要挹清风。
尘埃不得从君后，岂但他时愧两翁。
暑中閒咏六首 其六
方回（元代）

篱门矮复斜，乌桕发枯槎。曾守诸侯土，还同百姓家。

葛囊悬苣子，梅卤渍栀花。臧获修时事，分衣缺布纱。
杂感
陆游（宋代）

自古文章与命仇，功名身外更悠悠。
一从识得元无事，穷死逢人不说愁。
送胡进士拱辰宰黟邑
倪谦（明代）

凫舄翩翩下九重，青年膺诏宰花封。满城桑柘春风煖，百里弦歌化雨浓。

枳棘暂看鸾翙翙，梧桐终听凤雍雍。宦游况是头俱黑，好掬清泉淬剑锋。
张曲江祠
何其厚（明代）

庙貌森严紫翠间，犹馀风度照庾关。却封不惧寒仙客，计叛空怜走禄山。

金镜千秋披赤胆，玉环万古锁愁颜。峨眉山上看啼鸟，始信开元可召还。
焦山赠僧二首 其一
释德洪（宋代）

白下门连寺，清游入梦中。骨惊谁齧指，世事谩书空。

梵行芙蕖净，天寒昼火红。晓窗应破梦，卧听鸟呼风。
与哉明师话别 其一
成鹫（清代）

吾道而今久寂寥，丹霞回首路迢迢。名山有约无筋力，且泥同参话一宵。
神鳌
舒岳祥（宋代）

清声端是磬浮泗，黑质浑然玉剖荆。
应是任公垂钓得，灵鳌入手出沧瀛。
题王瓛王圭母郭氏义节记
方回（元代）

老儒致聘女师儒，二十言归四十夫。
令弟阶庭骈两玉，贤郎门户俨双珠。
摽梅迨吉年虽浅，泛柏维仪志不逾。
冠帔笏袍相照映，称觞真可画成图。
天香·蜡梅
吴文英（宋代）

蟫叶黏霜，蝇苞缀冻，生香远带风峭。岭上寒多，溪头月冷，北枝瘦南枝小。玉奴有姊，先占立、墙阴春早。初试宫黄澹薄，偷分寿阳纤巧。
银烛泪深未晓。酒钟悭、贮愁多少。记得短亭归马，暮衙蜂闹。豆蔻钗梁恨袅。但怅望、天涯岁华老。远信难封，吴云雁杳。
卖花声（忆旧）
黄升（宋代）

秋色满层霄，剪剪寒飙。一襟残照两无聊。数尽归鸦人不见，落木萧萧。

往事欲魂消。梦想风标。春江绿涨水平桥。侧帽停鞭沽酒处，柳软莺娇。
判府罗郎中举似
徐鹿卿（宋代）

此庵湖海士，心学富家传。德量擎天柱，功名下濑船。

风流今尚尔，头角已崭然。蚤晚分清切，输忠雨露边。
游华阳洞行十馀步水阻而回
李之仪（宋代）

篝火宵深兴转浓，可怜潭水断来踪。祇疑终有蛟龙护，玉室金堂未许逢。
皇佑五年三月乙巳齐大风海水暴上寿光千乘两
黄庶（宋代）

盐民没利家海隅，奔走末业田园芜。
天意似遣阳侯驱，卷水沃园煎海炉。
怒涛百尺不及逋，老幼十五其为鱼。
耕夫蚕妇来蹰躇，百金不易箔与锄。
我公偃息哀其愚，埋掩尸骼赒惸孤。
吾党子仪驰赤驹，口赍公惠人人嘘。
日走百里嫌昳晡，不饮不食颜色癯。
去时万树如束枯，回首绿暗红紫疏。
寄诗百言举其粗，我愧安饱心如苴。
寄伯兄 其二
陶金谐（清代）

五架三间粗有庐，萧条城市似村墟。鹿卢空自装长剑，宛委何曾读异书。

公事有程知网密，人心难料岂交疏。平生湖海元龙气，报道年来渐破除。
踏莎行（雪中疏寮借阁帖，更以薇露送之）
杨伯岩（宋代）

梅观初花，蕙庭残叶。当时惯听山阴雪。东风吹梦到清都，今年雪花此年前别。

重酿宫醪，双钩官帖。伴翁一笑成三绝。夜深何用对青藜，窗前一片蓬莱月。
客里
胡仲弓（宋代）

客里多风雨，征主不厌重。
轻车须稳驾，狭路易相逢。
滩浅水声激，山深云气浓。
迎人野花笑，绝色若为容。
题义门胡氏华林书院
邺雍（宋代）

大易谈余庆，胡君世聚居。
家声先孝弟，庭训守诗书。
百堵环堂宇，千箱助岁储。
荣逢平治日，天监青门闾。
土木驿
庞尚鹏（明代）

百万貔貅出帝畿，飘飘春雪满征衣。行人饮马长亭路，犹忆当年驻六飞。
病中杂兴五言十首
刘克庄（宋代）

柳七葬淮头，营妓岁沥酒。
不知花翁坟，有人擘纸否。
题杜甫诗意图
司马槐（宋代）

峰迥石路转，足可娱瞻听。其中如有屋，便是醉翁亭。
清思堂晓雪初霁望飞来山
张伯玉（宋代）

密雪晓初霁，朝阳霭融融。
隐几高堂上，坐对飞来峰。
梵塔倚天半，楼台出烟中。
岧然金银阙，瑰碧交玲珑。
渐转皎日高，杳杳闻疏钟。
天和发秀彩，灏气如腾虹。
况予世虑疏，久矣渟心胸。
更临物外趣，愈觉万缘空。
田家三首
张耒（宋代）

野塘积水绿可染，舍南新柳齐如剪。
去冬雪好麦穗长，今日雨晴初择茧。
东家馈黍西舍迎，连臂踏歌村市晚。
妇骑夫荷儿扶翁，月出桥南归路远。
伤情怨
杨泽民（宋代）

娇痴年纪尚小。试晚妆初了。自戴黄花，开奁还自照。

临岐离思浩渺。道未寒、须管来到。记取叮咛，教人归且早。
和彦常看月
韦骧（宋代）

双扉窈窕疑仙穴，锁宿弥旬尘事绝。夜色萧然鼓二更，联步空庭望寒月。

众星掩抑天无云，万瓦鳞鳞带霜雪。俯看腐草亦光辉，仰数冥鸿自行列。

瑶台十二好裴徊，银界三千孰分别。钩帘却坐未欲寝，况有高谈助清澈。

匆匆置酒当虚檐，肴蔌饤饾殊微纤。长檠彻去不复用，岂假密炬徒炎炎。

追思李杜篇章妙，亦有狂语时相兼。举杯劝饮一何怪，斫桂浪恣尤难厌。

岂如我辈赏以意，一觞一咏情何恬。兴阑影侧各分散，心月两适俱无嫌。
蚕丛祠
汪元量（宋代）

西蜀风烟天一方，蚕丛古庙枕斜阳。
茫然开国人天主，彷佛鸿荒盘古王。
塞上
黄滔（唐代）

掘地破重城，烧山搜伏兵。金徽互呜咽，玉笛自凄清。

使发西都耸，尘空北岳横。长河涉有路，旷野宿无程。

沙雨黄莺啭，辕门青草生。马归秦苑牧，人在虏云耕。

落日牛羊聚，秋风鼓角鸣。如何汉天子，青冢杳含情。
和少伊同左经臣湖上作
刘安上（宋代）

共访招提去，轻舟漾晓风。水光云影里，山色酒樽中。

边戍今休卒，吾生免转蓬。兹游惜不与，犹喜一篇同。
次韵和刘夔判官对雪
范仲淹（宋代）

蔌蔌楼台外，新辉溢四遐。
云中凋玉叶，星际落榆花。
岳色参差露，松声彷佛加。
风流裁赋苑，清苦读书家。
霜女惭轻格，蟾娥让素华。
孤鸿迷鸟道，万马忆龙沙。
净拂王恭氅，香滋陆羽茶。
载歌劳郢谢，一奏待种牙。
几处和梅赏，何人为鬓嗟。
含毫看不足，诗社好生涯。
题曹怡轩樵笛吟稿四首 其四
萧立之（宋代）

论诗厌共流俗语，少学衰颓又老来。三百篇中有曹国，一千年后欠萧台。
代刘漕使寿相君
敖陶孙（宋代）

神仙窟宅会四明，气候中和开二月。
是间表表韦平家，奎阁明良拱天阙。
前周后鲁岌相望，孕昂降嵩天所设。
大慈平等现官身，思日赞襄尽臣节。
平生履狶真益下，馀刃砾牛何虑缺。
道逢不平忽伟事，坐觉日月妖气豁。
未尝示袒勃安刘，亦复和羹商得说。
由来转物得三昧，政尔成风聊一吷。
涵濡少海益重润，运动紫枢高柄揭。
迩来边琐向平宁，西土民艰随珍灭。
撞搪噭呼间未免，雨地尺天吾忍免。
公身固已佩安危，公寿应当等溟渤。
花明柳暗沙堤外，著眼昌昌见春物。
想当凤沼引夔龙，内药宫壶俨成列。
天皇酌醴赐加劳，词人第颂歌明哲。
会令宇宙还帖泰，要与鸿濛论融结。
此时桃李竞新枝，草木恩光相焕发。
小儒囿身坱圠内，独驾封轺来百粤。
惟当岁献南山诗，长与天朝夸突兀。
饮洗马杨维新宅
柯潜（明代）

小院深沉迷綵霞，傍人道是神仙家。春风吹绿庭前草，夜雨新开屋角花。

花开如锦不长好，草绿如茵易枯槁。与尔同坚松柏姿，岁晏青青永相保。
秋怀十首微云淡河汉疏雨滴梧桐为韵
杨冠卿（宋代）

春秧困深寒，夏穗仍愍雨。
书来西江西，赤地扫瓜芋。
墨数食指多，坐羞长袖舞。
忧忧米如珠，南山采薇去。
远朝归·新律才交
佚名（宋代）

新律才交，早旧梢南枝，朱污粉腻。烟笼淡妆，恰值雨膏初细。而今看了，记他日、酸甜滋味。多应是，伴玉簪凤钗，低桠斜堕。迤逦。对酒当歌，眷恋得芳心，竟日何际。春光付与，尤是见欺桃李。叮咛寄语，且莫负、尊前花底。拚沈醉，尽铜壶、漏传三二。
竹林饮酒
安鼎奎（清代）

竹深留客共徘徊，畅叙幽情酒一杯。绿影摇风声戛玉，清香浮一入新醅。

七贤韵事传千古，六逸高情总绝才。尽我兴酣谈笑处，此间幸少俗人来。
水龙吟·夜来六出飞花
杨无咎（宋代）

夜来六出飞花，又催寂寞袁门闭。幽斋无寐，寒欺衾布，明吞窗闭。起步闲庭，月华交映，长空如水。便乘风欲去，凌云直上，青冥际、骑箕尾。谁信团成和气。在贤侯、笑谈声里。咸惊句琢琼瑰，端是锦缠肠胃。宿麦连云，遗蝗入地，田家知未。更明年看取，东阡北陌，黄云万里。
秋日田园杂兴
范成大（宋代）

杞菊垂珠滴露红，两蛩相应语莎丛。虫丝罥尽黄葵叶，寂历高花侧晚风。
朱门巧夕沸欢声，田舍黄昏静掩扃。男解牵牛女能织，不须徼福渡河星。
橘蠹如蚕入化机，枝间垂茧似蓑衣；忽然蜕作多花蝶，翅粉才乾便学飞。
静看檐蛛结网低，无端妨碍小虫飞。蜻蜒倒挂蜂儿窘，催唤山童为解围。
垂成穑事苦艰难，忌雨嫌风更怯寒。牋诉天公休掠剩，半赏私债半输官。
秋来只怕雨垂垂，甲子无云万事宜。获稻毕工随晒谷，直须晴到入仓时。
中秋全景属潜夫，棹入空明看太湖。身外水天银一色，城中有此月明无。
新筑场泥镜面平，家家打稻趁霜晴；笑歌声里轻雷动，一夜连枷响到明。
租船满载候开仓，粒粒如珠白似霜。不惜两钟输一斛，尚赢糠核饱儿郎。
菽粟瓶罂贮满家，天教将醉作生涯。不知新滴堪篘未？细捣枨虀买鱠鱼，
细捣枨虀卖脍鱼，西风吹上四腮鲈。雪松酥腻千丝缕，除却松江到处无。
新霜彻晓报秋深，染尽青林作缬林。惟有橘园风景异，碧丛丛里万黄金。
二月二十三日遵奉圣诏出郊劝农谨赋诗一首示诸同寮
周紫芝（宋代）

星言出郊坰，缓辔遵微涂。陂池湛新绿，阡陌开上腴。

春色向晼晚，农事日已趋。有司奉汉诏，训辞宣帝谟。

父老数十辈，龙钟白髯须。扶杖前致词，谓当极勤劬。

曩也事格斗，今当反田庐。农桑遂温饱，里胥绝征诛。

兹焉不少力，是自贻瘠臞。椒浆酌大斗，起坐时欢呼。

有如一日蜡，相期悦须臾。殷勤颇自愧，小信殊未孚。

傥非获三登，何以谢汝徒。同寮数君子，妙略怀永图。

愿言规迟暮，共此丰岁娱。
句
释惠崇（宋代）

地形吞蜀尽，江势抱蛮回。
秋夜怀吴中
陆游（宋代）

秋夜挑灯读楚辞，昔人句句不吾欺。
更堪临水登山处，正是浮家泛宅时。
巴酒不能消客恨，蜀巫空解报归期。
灞桥烟柳知何限，谁念行人寄一枝。
潇湘寺
赵希迈（宋代）

古刹枕潇湘，闲吟步墅廊。
藓封岩石老，松落井泉香。
采蜜蜂归晚，赴斋雀亦忙。
主僧同里社，十岁已离乡。
次韵苏教授饭郑教授五首
项安世（宋代）

三生杜牧垂纶手，渠自长安障日头。
我意从来端易败，分司御史莫来休。
摸鱼儿 秋日旅怀
王结（元代）

快秋风飒然来此，可能消尽残暑。辞巢燕子呢喃语，唤起满怀离苦。来又去。定笑我、两年京洛长羁旅。此时愁绪。更门掩苍苔，黄昏人静，闲听打窗雨。英雄事，谩说闻鸡起舞。幽怀感念今古。金张七叶貂蝉贵，寂寞子云谁数。痴绝处。又划地、欲操朱墨趋官府。瑶琴独抚。惟流水高山，遗音三叹，犹冀伤心遇。
赠铁面王说易
马廷鸾（宋代）

春风吹袂过溪塘，有客来称铁面郎。
今代贵人甘软媚，可能肮脏倚门墙。
送李奉议
黄裳（宋代）

更去乡关作子男，得贤当美大夫监。暑中雨过乘清洛，公外云开看绿岩。

遂失故人须举酒，才闻佳境便收帆。春晖已报君无愧，一表遗文敕两缄。
又追和坡韵一首
刘克庄（宋代）

亭傍乔木拂云天，亭下高桅泊晚湾。
白是张骞曾泛水，青疑徐福所求山。
羊城隔雾愁回首，鲸浸收风喜见颜。
却笑金乌并玉兔，辛勤出没雪涛间。
燕中怀古拟高达夫宋中作 其一
沈守正（明代）

官柳何蔽芾，梨枣亦成行。时无燕召公，勿剪非甘棠。

更闻野老哭，悲风生夕凉。
送陈稚开宰归化因便道过澄海省尊公广文 其三
韩日缵（明代）

去年京国忆同游，君已分符我一丘。声价翕然腾碧汉，别离可奈值清秋。

昼閒花影帘常寂，月落琴声院更幽。竹马儿童频问讯，故园松菊莫淹留。
送钱端修侍郎二首 其二
周紫芝（宋代）

晚窃官囊五斗陈，笑谈犹喜奉冠巾。望尘罗拜何曾解，拄笏看山了不嗔。

自古知心能有几，如公厚德更何人。锦帆画舸江边路，愁看飞花落絮春。
卜算子
朱无瑕（明代）

梧叶荐新凉，好梦欺人短。数尽铜壶漏更长，别院砧声远。

疏雨滴芭蕉，肠被西风断。何处寒蛩哀雁中，芦管吟秋怨。
湘中宿台步寺
沈辽（宋代）

湘源初甚微，屡挹不满缸。比至台步虚，泛泛为长江。

虚头市初集，鱼豆皆成桩。夷獠不识人，笑鬻彘与厖。

绿荷竭苞苴，人散谁复撞。鸥鸟亦来下，酒旆停空杠。

我来憩桑门，竹户映蓬窗。夜寝那可寐，江流正淙淙。
思归引
严羽（宋代）

海上之草绿芊芊，洞门一闭今几年。仙骥去时留紫鞭，挂壁见之心惘然。

欲归即归亦由我，不待功成何不可。

尧舜不能屈由巢，自馀王侯何足交。武陵春水绿堪染，就中亦有桑麻郊。

近闻秦人笑相语，待我东溪种碧桃。
玉汝弟创治新居作诗见诒次韵为答
韩维（宋代）

止足嘉言每念兹，不应华发叹归迟。
非关启第夸三战，直为营巢欠一枝。
盛放清风来北户，细分鸣溜入西池。
十年契阔多遗恨，今日欣同仲氏篪。
送马仲途司谏使北
梅尧臣（宋代）

每逆龙鳞司谏诤，又持旄节使阴山。
貂裘不见风霜劲，雁碛遥阴道路艰。
冰脍芥齑非楚味，玉苕兰茁说燕颜。
单于不敢轻中国，名马新调为送还。
六言四首
徐瑞（宋代）

脚下行万里路，胸中贮千卷书。到底只供一笑，屋乌何似除胥。
方侍御受敕有诗见寄奉酬 其二
程敏政（明代）

玄英诗骨老云岩，衣钵分明付阿咸。写景尚随莲社约，观风何愧柏台衔。

珠流丙夜光难定，鹤唳清秋韵不凡。健草如能慰衰朽，新篇无惜惠泥缄。
林宝文生日
王炎（宋代）

乾健运元气，斗杓默回旋。
千岁生一圣，半千生一贤。
间世有异禀，天意非徒然。
皇极在人心，俗学无自得。
天意兴斯文，公独抱深识。
微言发绪余，河汉浩无极。
士气久不振，罢软无刚风。
天意眷吾君，公独奋精忠。
雷霆不能惊，正色撄神龙。
膏泽不下流，闾阎有憔悴。
天意佑斯民，公独蕴慈惠。
春风小披拂，万物回生意。
既赋以全德，必益以寿祺。
其颜如渥丹，天意可测知。
再拜上黄堂，一洗玉屈卮。
戬谷既鼎来，保以致祝辞。
在外守麟符，十连蒙宠绥。
在内调金弦，四海无忧虞。
邦人丐公留，天子遄公归。
臞儒愿控鹤，云路从先驱。
题沈公济山居五咏 其五 竹涧
谢晋（明代）

竹绕石泉生，泉流竹根出。涧底有新梢，山中知夏日。
醉蓬莱（代人上高御带，时在太学）
王之道（宋代）

正薰风解愠，萱草忘忧，黄梅新霁。缥缈歌台，半金衣公子。丹桂香中，碧梧枝上，两两飞还止。似说当年，而今时候，长庚诞贵。

恩厚随龙，官崇御带，二十横金，玉阶寸地。须信骅骝。一日能千里。况遇王良伯乐，算九万、何劳睥睨。磊落金盘，华阳白李，休辞沈醉。
华亭百咏 其十五 金山城
许尚（宋代）

治盛周康世，东游岂信然。城闉亦隳废，门堞漫相传。
刘氏双阙
方信孺（宋代）

双阙岧峣即是碑，天荒初破此娥眉。
行人来往手加额，解说当年旌表时。
满江红 其一 丙辰生初自赋
李曾伯（宋代）

明日生初，还知否、明年六十。嗟老矣、满头都缟，寸心犹赤。

三十老间尘土债，几千里外风涛役。赖君天、许放故山归，恩无极。

出而作，入而息。美可茹，鲜可食。任浩书空咄，禹笑人寂。

断国谋王非我事，抱孙弄子聊吾适。且从今、时复一中之，杯中物。
投老归田承敬则陈兄有诗见寄依韵奉答
刘崧（元代）

莫怪经年相见稀，閒心已逐野云归。花间旧酿荼䕷酒，松下新裁薜荔衣。

山树晓晴黄鸟并，野塘春涨白鱼肥。怜君坐病吟成癖，天上何人识少微。
大礼庆成
宋祁（宋代）

上帝怀明德，圆坛展盛仪。
南城七里路，三岁一郊时。
豫动森华盖，乾行俪绛螭。
山河对旒冕，辰象倚旍旗。
乐祏前增谧，皇灵下告慈，
密都俄奠玉，清庙遍尝粢。
田烛纷先置，轩营肃左移。
礼行忘景晏，恩厚觉寒迟。
紫宙天鸿洞，宾柴燎陆离。
合祛联祭秸，妥侑判纯牺。
腏食千华炬，陪祠万翠緌。
开天浮协气，亘海受洪釐。
爱日兼祥至，随风与令驰。
群心乐更始，徽册贶颛辞。
尧舜文章焕，渊云颂叹疲。
鹧鸪天 其二
曾觌（宋代）

故乡寒食醉酡颜。鞦韆綵索眩斓斑。如今头上灰三斗，赢得疏慵到处閒。

钟已动，漏将残。浮生犹恨别离难。镬汤转作清凉地，只在人心那样看。
春社日效宛陵先生体四首 其三 社酒
陆游（宋代）

农家耕作苦，雨旸每关念。种黍蹋曲糵，终岁勤收敛。

社瓮虽草草，酒味亦醇酽。长歌南陌头，百年应不厌。
偈二首 其二
释道平（宋代）

赵州有四门，门门通大道。玉泉有四路，路路透长安。

门门通大道，毕竟谁亲到。路路透长安，分明进步看。

岁晚未归客，西凤门外寒。
撷芳词
万树（清代）

鬓垂绺，衫移钮，一春闲却调筝手。风帘罅，灯花谢。

金钱携向，小手占卦。下。下。下。

新丰酒，章台柳，问他犹记人儿否。从前话，题罗帕。

柔情终在，薄情难骂。罢。罢。罢。
谢龙山惠柱杖并求石铫四首
马廷鸾（宋代）

砖炉石铫竹方床，何必银瓶为泻汤。
苦茗只堪浇菜肚，春风却负太官羊。
次韵卢赞元 其二
王庭圭（宋代）

江水磨铜鉴面寒，钓鱼人在蓼花湾。云间贪看新月上，不觉小舟流下滩。
晦日
陈师道（宋代）

人老时情薄，春深花意微。
暄寒南北异，风俗古今违。
即事无同异，旁观有是非。
食蔬如许瘦，饱肉未须肥。
续董子温咏陶潜诗八首 其四
刘攽（宋代）

马队待贤士，久知喧且卑。周生自晚悟，徂谢仍响随。

岂若田亩间，尊酒时赋诗。
长溪道中和张自山韵
文天祥（宋代）

夜静吴歌咽，春深蜀血流。
向来苏武节，今日子长游。
海角云为岸，江心石作洲。
丈夫竟何事，底用泣神州。
九月二十四日早朝
林春泽（明代）

走马出东署，承明漏向残。
月华分曙色，霜气重秋寒。
车驾榆林道，衣冠玉笋班。
小臣金鉴录，何处达龙颜。
上严廉访十首 其八
熊鉌（元代）

煌煌五星聚，瑞世启文治。明道十事奏，横渠一方议。

有志不得行，曲学竟持世。六经亡其一，此责竟谁诿。
南乡子 舟至登云桥，怀修梅
俞庆曾（清代）

北望五云高，四叠阳关记此桥。画就双眉闲拥髻，魂销。

忆否花栽姊妹娇。

细认柳千条，手种杨枝解舞腰。纵有青山前约在，迢遥。

且把愁心寄早潮。
和郑斋同年落叶诗 其七
周绍昌（清代）

篆香烟袅鸭炉温，伏枕黄昏深闭门。归去王孙应有怨，思来公子又何言。

差池燕羽空中影，解脱虫丝吐后痕。莫读兰成枯树赋，江潭凄怆那堪论。
和江邻几咏雪二十韵
梅尧臣（宋代）

十一月将雪，寒谁计有无。
云横冻鹏翼，霰集泣蛟珠。
万里风为使，千门玉作枢。
缟衣来自郑，涛鹭卷从吴。
积甲闻熊耳，观鹅入越都。
庭槐高臃肿，屋盖素模胡。
骋巧能藏丑，论功解饰枯。
巢禽皆白凤，来兽必驺虞。
辽俗休夸豕，燕丹久望乌。
袒裘无壮臂，附火念焦髗。
歌竹休王满，餐毛活使苏。
亡羊何可问，别鹤不应孤。
靡密同脂网，萦回似舞姝。
渐深由片片，取重本铢铢。
日月方收照，乾坤不辨隅。
虽轻自相压，更絜亦终渝。
饥虎僵幽谷，游龙脱劲须。
佳人调密蔗，公子拥貂狐。
共是空囊客，曾非暖席儒。
黄昏特过我，兴与灞陵俱。
和子瞻读道藏
苏辙（宋代）

道书世多有，吾读老与庄。
老庄已云多，何况其骈傍。
所读嗟甚少，所得半已强。
有言至无言，既得旋自忘。
譬如饮醇酒，已醉安用浆。
昔者惠子死，庄子哭自伤。
微言不复知，言之使谁听。
哭已辄复笑，不如敛此藏。
脂牛杂肥羜，烹熟有不尝。
安得西飞鸿，送弟以与兄。
稻积峰
陈岩（宋代）

探得松苓足养身，仙家留稻仓囷。
岂知山下人辛苦，五月青苗已糶新。
春日六绝句
杨万里（宋代）

雾气因山见，波痕到岸消。
诗人元自懒，物色故相撩。
翁士特见示山字韵诗两篇复次前韵寄之 其一
李纲（宋代）

未展垂天翼，聊寻避地山。宝坊资小隐，綵服奉慈颜。

乡邑兵戈满，轩窗紫翠环。遥知排遣处，祗在倡酬间。

离索嗟时久，诗篇喜使还。故情尤觉重，佳句不容攀。

洒落吴笺湿，韬藏古锦斑。开缄惊璀璨，逼耳听绵蛮。

陋质尘黄閤，高材困绿纶。青衿同婉娈，华发怅斑斓。

顾我方遐弃，如公岂久閒。何须叹飘泊，吾道属多艰。
题僧房（一作题慈恩寺振上人院）
韩翃（唐代）

披衣闻客至，关锁此时开。鸣磬夕阳尽，卷帘秋色来。

名香连竹径，清梵出花台。身在心无住，他方到几回。
谒金门·恰似断魂江上柳
王沂孙（宋代）

恰似断魂江上柳，越春深越瘦。
偈 其四
释从悦（宋代）

夜夜抱佛眠，朝朝还共起。起坐镇相随，语默同居止。

欲识佛去处，祇这语声是。
送吕夏卿
欧阳修（宋代）

始吾尚幼学弄笔，群儿争诵公初文。
嗟我今年已白发，公初相见犹埃尘。
传家尚喜有二子，始知灵珠出淮滨。
去年束书来上国，欲以文字惊众人。
驽骀群马敛足避，天衢让路先骐驎。
尚书礼部奏高第，敛衣襆砚趋严宸。
曈曈春日转黄伞，蔼蔼赋笔摛青云。
我时寓直殿庐外，众中迎子笑以忻。
明朝失意落入後，我为沮气羞出门。
得官高要几千里，犹幸海远无恶氛。
英英帝圃多鸾凰，上下羽翼何缤纷。
期子当呼丹山凤，为瑞相与来及群。
任仟公台
石赓（宋代）

衰年脚手倦跻攀，今日凭高一解颜。
驱得江山来目下，化将楼解出云间。
真人炼药仙都近，释子焚香拂界闲。
尘事数来宁易得，后歌须尽夕阳还。
题赵训夫海屋添筹卷
边贡（明代）

海上屋，几千尺。丽日起扶桑，鳞鳞曙烟碧。仙筹刻玉云花湛，海鳞一飞筹一点。

借问仙翁寿几何，十屋仙筹充画槛。仙翁家住海中村，平原公子宋王孙。

相逢欲访桑田事，双鹤何年下海门。
送陈仲慈叔慈兄弟应选入都
欧必元（明代）

君不见南海翡翠光五彩，出疆增价踰千倍。又不见合浦双明珠，入都声价重璠玙。

此物有神终自合，时来何但守方隅。伟哉陈氏之二子，腾骧奋辔东南起。

奕世衣冠次第新，不特韦家擅其美。巍巍大父尚书公，立朝廿载陟司空。

司空仲子广文馆，登坛树帜称宗工。广文四子皆贤冑，二龙三凤相先后。

伯季文章蚤擅场，叱咤风云齿方茂。仲慈倜傥有仙才，叔慈技进穿杨手。

题诗自是泣鬼神，毛颖一扫龙蛇走。二仲词林大业成，机云谁敢与争名。

是父固能传是子，何当难弟复难兄。忆同二仲交非薄，无奈风尘泣抱璞。

相怜解有赠酬章，白雪琅琅满高阁。故园昔日数相迟，今日河桥折柳枝。

斗酒酌君驰远道，丈夫宁得恋暌离。兹行天子临轩日，策士新开东阁期。

斌斌文学如云盛，从容歌和柏梁诗。君有子虚赋，献有狗监知。

汉庭方侧席，安叹不同时。此时看花御苑北，词名藉藉满京国。

遇合人间非所难，吾道当令增羽翼。临岐为君歌此曲，越树燕云处处碧。
梅湾
顾况（唐代）

白石盘盘磴，清香树树梅。山深不吟赏，辜负委苍苔。
偈颂二百零五首
释正觉（宋代）

孤筇长作水云游，底事而今嗾下休。
一点破幽明历历，十分合体冷湫湫。
暗中须透金针穴，转处还藏玉线头。
劫外家风兹日辨，渠侬真与我侬俦。
鹤林寺
冯多福（宋代）

春郊躬劝相，税驾拟禅关。
院古深藏竹，堂虚净对山。
日曛农父醉，云伴老僧闲。
暇日还携茗，同来沦虎斑。
陶山十咏和邓牧心·石广
林景熙（宋代）

一室元无斧凿痕，闲云四壁守孤猿。
空山静阅古今过，不老乾坤是此门。
登大慧寺逌然台是日杜鹃鸣于北都
杨慎（明代）

驱马出城阙，置酒临高台。高台见百里，坐望西山隈。

云气何飘飘，㑂佛接蒿莱。前有芳树林，清阴郁徘徊。

飞鸟遗之音，宛转悽以哀。杜鹃非北羽，谁遣从南来。

常恐商飙发，使我脩兰摧。长歌行路难，感激伤中怀。
阌乡寓居十首。木塔偶题
吴融（唐代）

西南古刹近芳林，偶得高秋试一吟。

无限黄花衬黄叶，可须春月始伤心。
立秋后便凉诗示秬等
张耒（宋代）

暑别齐纨知有日，秋生蕲竹果如期。
月明半夜似相觅，角怨五更知为谁。
风露满天河转后，江山千里雁来时。
短檠莫倦亲灯火，又见槐花黄满枝。
昭明台呈襄阳诸公
张盖（清代）

楚郡蟠江腹，危楼逼太清。窗通高鸟过，槛俯白云生。

帝子留文字，群公列治平。我来戎马际，登眺独含情。
风入松 访张瑶星于松风阁不遇
宋琬（清代）

雨花台畔访紫荆。匹练大江横。钟山紫翠斜阳外，虬龙影、几阵松声。

曾共庐山高衲，小楼明月吹笙。

短筇重过石头城。怀旧不胜情。徵君旧刹栖霞寺，梧桐老、白鹤相迎。

为道二乡居士，来寻三影先生。
前有樽酒行
陆游（宋代）

绿酒盎盎盈芳樽，清歌嫋嫋留行云。
美人千金织宝裙，水沈龙脑作燎焚。
问君胡为惨不乐？四纪妖氛暗幽朔；诸人但欲口击贼，茫茫九原谁可作！丈夫可为酒色死？战场横尸胜床笫。
华堂乐饮自有时，少待擒胡献天子。
艮岳百咏 环山馆
李质（唐代）

峰峦回合耸云屏，岩霭溪光面面横。开户忽惊千仞翠，凭高方见九重城。
题画三首 其三 题张翚画
沈周（明代）

张翁年纪如伏生，读书不及绘事精。为图亦自有古意，长事短事求人争。

老翁之笔随年老，墨泼绡上如帚扫。横皴六丁凿龙门，竖皴溜雨泥墙倒。

一峰塞天云不流，特立万仞芙蓉秋。石边白猿乱跳涧，木末红泥高见楼。

楼头杨花吹碧瓦，宛转春江带楼下。烟波渺渺古渡长，落日行人独骑马。

似圭似远是非间，人道浓枯复似关。自成高致那能到，我莫临摹觉手顽。
皇帝阁端午帖子词
宋庠（宋代）

天关却暑金为狄，帝坐禳氛斗转枢。
不似人间传节物，岁时长作辟兵符。
走笔戏呈世叔伯达二亲友
张纲（宋代）

老来无计了残年，只有欢情寄酒边。歌舞借看真达士，忍将朱户锁婵娟。
回陈兄惠瓜
刘宰（宋代）

碧圆到眼舌生津，三载深惭拜赐频。
莫怪尊前最知味，东陵自是种瓜人。
望湘人 健娘
秦昙（清代）

爱一星俏眼，半寸纤葱，仙容偏不憔悴。黏瓣衣香，兜簪肌颤，生日榴红喷砌。

细罥虫丝，怯撩虎口，稳骑鹤背。似翾风老欠风情，滑簟不容同睡。

照影水心镜底。露一般颜色，难分姊妹。向百药炉边，偏上病人云髻。

鸳鸯颈，听嘐嘐语细。恨不成双，却怪他、健影临风，止度月馀年纪。
咏桂
杨万里（宋代）

不是人间种，移从月中来。
广寒香一点，吹得满山开。
高荦生席间次仰菶斋赠行原韵
汪廷桂（清代）

斗酒张宵宴，清风荡我襟。麈谭窥视彻，诗味入秋深。

朗月应留醉，高山敢嗣音。苍茫宛中树，无限别离心。
满江红 北固山怀古
龙光（清代）

天堑茫茫，问今古谁能超越。想当日、孙刘遗事，真称雄绝。

片石当分三尺剑，一城熔就千钧铁。笑曹家，横槊赋诗时，东南裂。

吴陵树，空啼鴂。岘山脊，还流血。更千秋万岁，楼倾桥折。

黄鹤峰前云已散，嘉贤祠内灯将灭。倩何人，先著祖生鞭，当流楫。
夏雨
祝简（宋代）

电掣雷轰雨覆盆，晚来枕簟颇宜人。小沟一夜水三尺，便有蛙声喧四邻。
寄题建阳王祖圣朝奉南涧楼
郭祥正（宋代）

郎省辞荣早，楼居鹤发翁。响分南涧水，清占北窗风。

紫府云常近，黄尘路不通。何当陪杖屦，有意学冥鸿。
得片石著岁寒栏干外二首
钱时（宋代）

片石飞来入品题，曲栏池上尔偏宜。
老怀易得生欢喜，冷面相看又赋诗。
读阮籍传一首
刘克庄（宋代）

言出勿令圭有玷，舌扪不及驷难追。
阮公托醉劝进表，庞老无名受禅碑。
妙智寺
陈白（宋代）

排危步步上天梯，乔木苍苍拂紫霓。
向日莫催琪树老，清宵应紫玉绳低。
云蒸巨壑金虬蛰，月落高岩翠羽栖。
况复仟翁丹井在，碧霄歧路不须迷。
元宵
吴宗爱（清代）

佳节金吾全不禁，鳌山处处斗鲜妍。笙歌地觉春如海，镫火人忘月在天。

醉酒欢声闻比户，抛毬雅戏乐韶年。归家姊妹馀喧笑，猜谜传来五色笺。
灩澦堆
范成大（宋代）

灩澦之石谁劖镌？恶骇天下形眇然。
客行五月潦始涨，但见匹马浮黄湍。
时时吐沫作濆淖，灂灂有声如粥煎。
蜀江西来已无路，凿山作浍方成川。
瞿唐之口狭如带，乃欲纳此江漫漫。
奔流下赴故逼仄，汝更争道当其前。
舟师欹倾落胆过，石孽水祸吁难全
山川丘陵皆地险，惟此险绝余难肩。
东坡笔端喙三尺，愿与作赋评嘲喧。
云非此石峡更怒，臼头忽作倾城妍。
我从巫山飞一棹，欢喜偶脱蛟龙涎。
是非信否未暇诘，且上高齐清昼眠。
次韵蒋次庄二首 其二
孙觌（宋代）

政拙心劳愧此身，一麾便合挂朝绅。青山有意迎仙客，白日相逢是故人。

见说卑宫恢禹迹，时来击壤颂尧仁。玉川寸铁真无用，地上空愁虮虱臣。
皇后阁端午帖子
许应龙（宋代）

宝篆烟轻绕，瑶台日正中。
等闲调玉瑟，聊助舜琴风。
赏瑞香催海棠五首
王洋（宋代）

鲁国诸儒走月题，甘於圣学饱羹藜。
不知荷篠人归后，谁似张侯为割鸡。
瑞鹤仙（张宰生辰）
赵长卿（宋代）

西风苹末起。动院落清秋，新凉如水。纤歌遏云际。正美人翻曲，阳春轻丽。兰衣玉佩。拥南斗、光中一醉。有邦人、万口同声，赞叹我公恺悌。

百里。年丰谷稔，事简刑清，颂声盈耳。鹏程九万，摩空展、垂天翼。定丹书飞下，彤墀归去，秘略家传小试。看封留、亘古功名，未容退避。
雨中泊舟萧山县驿
陆游（宋代）

端居无策散闲愁，聊作人间汗漫游。
晚笛随风来倦枕，春潮带雨送孤舟。
店家菰饭香初熟，市担蓴丝滑欲流。
自笑劳生成底事，黄尘陌上雪蒙头。
赠韩琼山
释函是（明代）

曾受灵山付嘱来，百千方便一门开。英雄出入非凡测，惟有慈心不可回。
渔歌
李彭（宋代）

掌握千差都照破。石霜这汉难关锁。水出高源酬佛陀。哩棱逻。须弥作舞虚空和。
湘潭道中咏芳草
范成大（宋代）

积雨倏然晴，秀野若新沐。芳草径寸姿，中有不胜绿。

萋萋路傍情，颇亦念幽独。驱马去不顾，断肠招隐曲。
越女辞
王问（明代）

盈盈越川女，川上采莲花。
花深隐红妆，轻风吹臂纱。
花叶纠零乱，隔浦弄明霞。
日暮独归去，云门是妾家。
寄黄溪云
赵希桐（宋代）

十年成远别，几度上高楼。
风递江南信，云消渭北愁。
春心惊海燕，晓梦入溪鸥。
何日西窗烛，相看说旧游。
白马湖
李埴（宋代）

白马湖光绿染衣，兰舟溶洋彩鸳飞。
闲愁不到秋风后，听唱蛮歌月下归。
城北青莲院方丈壁间有画燕子者过客多题诗予
陆游（宋代）

一双掠水燕来初，万点飞花社雨余。
辛苦成巢君勿笑，从来吾亦爱吾庐。
谷初忝谏垣今宪长薛公方在西阁知奖隆异以四韵代述荣感
郑谷（唐代）

旧诗常得在高吟，不奈公心爱苦心。道自琐闱言下振，

恩从仙殿对回深。流年渐觉霜欺鬓，至药能教土化金。

自拂青萍知有地，斋诚旦夕望为霖。
题陶渊明醉石
陈光（唐代）

片石露寒色，先生遗素风。醉眠芳草合，吟起白云空。

道出乾坤外，声齐日月中。我知彭泽后，千载与谁同。
十里
史弥宁（宋代）

十里樵风自一村，草庵挨拶小林园。
霜严古木正当路，玉立晴峰新青门。
诗境销磨闲日月，醉乡整顿别乾坤。
浮名浮利非吾愿，时把黄庭漱门根。
成都书事
陆游（宋代）

大城少城柳已青，东台西台雪正晴。
莺花又作新年梦，丝竹常闻静夜声。
废苑烟芜迎马动，清江春涨拍堤平。
尊中酒满身强健，未恨飘零过此生。
次韵张公远二首
张耒（宋代）

平淡春云捧额浮，秋光剑戟近人流。
无肠可断方为憾，有药能治不是愁。
可待挑琴知有术，未传驱豆更无谋。
遥知添得春窗梦，尤在樽前烛下羞。
郊庙朝会歌辞建隆乾德朝会乐章二十八首
佚名（隋代）

锐旅庆回旋，边防尽晏然。
键彙言偃武，飞将亦趱弦。
震曜资平疊，文明协丽天。
洸洸成大业，赫奕在青编。
仲归以结局丁字韵二诗七夕乃连和四篇至如数奉酬 其四
许及之（宋代）

聘钱犹欠入驱营，野语传讹乱史青。河鼓牛郎隔河汉，成桥乌鹊为津亭。

随缘乐事从心赏，妄想佳期莫耳听。见说老人星合见，更占秋丙看春丁。
次韵昌甫所寄因答施仲益且寄斯远 其一
韩淲（宋代）

平生所交友，岂曰不数人。但恐莫我知，可疏不可亲。

人如李仲元，人如郑子真。相望无百里，犹得奉清尘。
暮春病中
梁有誉（明代）

花落长安春事过，侧身天地甲兵多。马卿消渴空成赋，阮籍徉兵独放歌。

病起春风吹鬓发，酒醒寒月上关河。凭栏却忆十年事，长啸谁持返日戈。
谒金门
沈端节（宋代）

真个忆。花下雨声初息。猛记乌衣曾旧识。丁宁教去觅。

春半峭衣犹力。泪滴两襟成迹。独倚危阑清昼寂。草长流翠碧。
和袭美江南道中怀茅山广文南阳博士三首次韵
陆龟蒙（唐代）

一片轻帆背夕阳，望三峰拜七真堂。天寒夜漱云牙净，

雪坏晴梳石发香。自拂烟霞安笔格，独开封检试砂床。

莫言洞府能招隐，会辗飙轮见玉皇。

壶中行坐可携天，何况林间息万缘。组绶任垂三品石，

佩环从落四公泉。丹台已运阴阳火，碧简须雕次第仙。

想得雷平春色动，五芝烟甲又芊眠。

良常应不动移文，金醴从酸亦自醺。桂父旧歌飞绛雪，

桐孙新韵倚玄云。春临柳谷莺先觉，曙醮芜香鹤共闻。

珍重双双玉条脱，尽凭三岛寄羊君。
登秦岭
李嘉祐（唐代）

南登秦岭头，回望始堪愁。汉阙青门远，高山蓝水流。

三湘迁客去，九陌故人游。从此辞乡泪，双垂不复收。
己巳正士十三日夜分献星辰二坛作
王鏊（明代）

钟声忽断燎烟升，玉履西来甲士层。蓦地灵风生綵旆，满天凉士浸华灯。

夜阑仙乐闻三奏，老去崇阶试再登。愿得繁禧均海㝢，老臣何以助灵承。
午梦
何进修（明代）

半亩桑麻未是贫，日长猿鹤自相亲。芒鞋竹杖人间世，纸帐梅花梦里身。

圣代也能容弃物，北窗应亦有高人。百年天地俱蕉鹿，醒后偏宜漉酒巾。
盗贼
孙承恩（明代）

盗贼何充斥，咆哮剧虎狼。焚烧靡孑遗，逃窜各仓皇。

骨肉稀音问，交游有死亡。忧来频怅望，清泪湿衣裳。
调李教授
李复（宋代）

君不见屈平放逐南辞楚，憔悴行吟并江浦。
一闻鼓枻笑独醒，行首低回愧渔父。
又不见渊明鼓泽投簪缨，退隐衡门依五柳。
凝尘满匣不鸣弦，头上接{上四下离}亲漉酒。
尔后寥寥几百年，醉乡途路隔云烟。
空看青鉴悲毛发，不向芳尊问圣贤。
天边酒星叹寂寞，太白相逢发嘲谑。
悲风苦雾动星愁，欲恼寒蟾对杯酌。
舞袖低回双鶂退，曾忆婆娑拂仙桂。
云间月下两茫然，牢落江山无胜气。
星星今古梦中身，巧力争求身后名。
卫鹤莫矜轩冕贵，鲁鶋曾见鼓钟惊。
园林昨夜春风满，待得花开春已半。
流莺才怨晓红飞，布谷已催秋种晚。
藻间养子碧鱼肥，石上拳牙紫蕨齐。
柳下惊逢金騕褭，花深闻唱白铜鞮。
须知向眼光阴好，忍困饥肠守枯槁。
明年虽见旧花开，却恐花枝笑人老。
终南紫翠倚天高，渭水东流入海潮。
水去不回山不改，茫茫曾历几昏朝。
君看旷达是刘伶，宠辱冥心过一生。
枕麹潄醪方自得，任从耳畔发雷霆。
泊瓜洲
刘家珍（清代）

日落停江棹，人家簇野烟。潮声喧入夜，树色远浮天。

镫火三更市，帆樯万里船。遥闻京口路，渔笛起悠然。
剡溪杂咏 龙宫碑
王十朋（宋代）

曾到龙宫寺，拂尘观古碑。何时无短李，肉眼可能知。
长亭怨
张炎（宋代）

之北，遂作此曲

记横笛、玉关高处。万里沙寒，雪深无路。破却貂处，远游归后与谁谱。故人何许。浑忘了、江南旧雨。不拟重逢，应笑我、飘零如羽。

同去。钓珊瑚海树。底事又成行旅。烟篷断浦。更几点、恋人飞絮。如今又、京洛寻春，定应被、薇花留住。且莫把孤愁，说与当时歌舞。
寄题万元享舍人园亭七景 其三 溪云
杨万里（宋代）

阁前三面山，阁下一溪水。云出戏作霖，却归宿檐里。
次韵茂元茉莉花诗二首
刘子翚（宋代）

三尺婆娑树，千英一律妆。
眼孤犹眩彩，鼻熟不知香。
向月资清润，承风发素凉。
众芳如不忌，移植近潇湘。
句
唐彦谦（唐代）

独来成怅望，不去泥栏干。（惜花。见《诗人玉屑》）
从孙贰守宗启已去宁波宁波为去思卷以遗之宗启有诗辄和
林文俊（明代）

时来千里慰衰迟，洗眼灯前手自披。
遗爱曾闻随处有，古音休叹少人知。
明时失士良为耻，壮岁还山恐未宜。
正是圣君求治日，沧江谁许钓纶垂。
霖雨
刘子翚（宋代）

霖雨遂兼旬，瘴雾盈川谷。
霏阴入户浮，涧气滋帷褥。
溟蒙飞泽入，散漫何时足。
骤响决流渠，惊洪发平陆。
翔禽困滞翼，穴兽思冯木，
衡茅日萎坏，环堵无完筑。
眬匆晚色霁，草树晞华沐。
长雷夜复兴，濯濯鸣高屋。
抚枕不能寐，沈忧萃心曲。
半云庵
林景熙（宋代）

天地等蘧庐，结庐复何事。
一间亦寄耳，况乃寄所寄，
我身正似云，於此适相值。
买邻不用钱，平分有余地。
岂不爱专壑，孤立圣所惧。
平生志八荒，泽物乃吾素。
我行云不随，云行我复住。
出处两何心，得非以时故。
造物无全功，苍生竟谁吁。
石床坐忘言，各分一半愧。
凤凰台上忆吹箫 和心斋大兄，题蕙孙妹《浣纱词卷》作
江珠（清代）

云母窗深，水晶帘静，吟来好句难酬。粲银钩小字，巧语莺偷。

为惜光风窄窄，怎禁得、如许闲愁。肠断也，珊瑚敲折，无地埋忧。

攒眸。落红阵阵，遣游丝断絮，争上眉头。是书生不栉，独擅风流。

赢得青衫湿透，都付与、檀板清讴。频回首，箫声缥缈，何处秦楼。
再次韵
李纲（宋代）

落笔萧森遽如许，墨为根茎纸为土。眉山作此共言好，譬犹字法称虞褚。

世人画竹不画意，谩舍丹青欲侔古。胸中干叶本天成，心手应时那可语。

此君于我定有缘，每念移根栽小圃。开图忽见数株新，却怪龙孙入吾户。

年来几欲断吟哦，照眼还成自难禦。发缄又复读佳篇，诗癖遥知犹未愈。
幽居即事
陆游（宋代）

壮岁本亡奇，颓龄又及斯。
极知身有几，惟是醉相宜。
烧草温新犊，编篱护伏雌。
谋生未忘念，笑语路傍儿。
送程给事知越州
黄履（宋代）

浩然行思脱尘埃，画鹢横堤雁阵催。申伯此时南国去，次公何阵颍川来。

鉴湖清句秋多兴，魏阙丹心老不灰。勋业古来馀事耳，离亭含笑倒樽罍。
五月菊
宋自逊（宋代）

东篱千古属重阳，此本偏宜夏日长。
会得渊明高卧意，故来同占北窗凉。
忆茅山兼寄黄淳夫逸人
谢榛（明代）

秣陵佳气日氤氲，句曲逍遥鸾鹤群。诸洞藏真开石髓，三峰拔秀出江云。

松间月挂清秋影，天上星罗太古文。早晚黄生换仙骨，相期南去访茅君。
赵武灵王胡服骑射
司马光（宋代）

赵武灵王北略中山之地，至房子，遂至代，北至无穷，西至河，登黄华之上。与肥义谋胡服骑射以教百姓，曰：“愚者所笑，贤者察焉。虽驱世以笑我，胡地、中山，吾必有之！”遂胡服。

国人皆不欲，公子成称疾不朝。王使人请之曰：“家听于亲，国听于君。今寡人作教易服而公叔不服，吾恐天下议之也。制国有常，利民为本；从政有经，令行为上。明德先论于贱，而从政先信于贵，故愿慕公叔之义以成胡服之功也。”公子成再拜稽首曰：“臣闻中国者，圣贤之所教也，礼乐之所用也，远方之所观赴也，蛮夷之所则效也。今王舍此而袭远方之服，变古之道，逆人之心，臣愿王孰图之也！”使者以报。王自往请之，曰：“吾国东有齐、中山，北有燕、东胡，西有楼烦、秦、韩之边。今无骑射之备，则何以守之哉？先时中山负齐之强兵，侵暴吾地，系累吾民，引水围鄗；微社稷之神灵，则鄗几于不守也，先君丑之。故寡人变服骑射，欲以备四境之难，报中山之怨。而叔顺中国之俗，恶变服之名，以忘鄗事之丑，非寡人之所望也。”公子成听命，乃赐胡服，明日服而朝。于是始出胡服令，而招骑射焉。
霜天晓角
张孝祥（宋代）

柳丝无力。冉冉萦愁碧。系我船儿不住，楚江上、晚风急。

棹歌休儿抑。有人离恨极。说与归期不远，刚不信、泪偷滴。
赠王金旸计部回南寿其兄复姓孔氏
曹于汴（明代）

仲尼躬大道，天下一家也。岂不有同宗，一家之亲者。

天下阐其有，譬如共陶冶。同宗绳厥武，亲若在膝下。

伯鱼何异闻，诗礼之言雅。金旸出孔氏，传神异土苴。

赠翁垂令德，昆弟如韶夏。食指纷同鼎，末俗睇兹寡。

季也念伯氏，万里寿玉斝。复姓追本支，先圣自歆嘏。

繄予钦其芬，翰墨为之洒。谓疏非所亲，胡为思如泻。

大道在金旸，吾言当不假。
履齐枢钧容赞
释慧开（宋代）

湘水之清，昆玉之洁。
和气如春，忠心如铁。
储风月之精。禀松篁之节。
真廊庙楷模，行佛祖途辙。
裴李稣黄总不如，柱石明堂渠迥别。
禹庙一首
王阮（宋代）

万世衣裳脱介鳞，一祠宁足报恩深。
长教天下江湖顺。始慰胼胝手足心。
奉和圣制送张说上集贤学士赐宴（赋得升字）
裴漼（唐代）

问道图书盛，尊儒礼教兴。石渠因学广，金殿为贤升。

日月恩光因，风云宠命膺。谋谟言可范，舟楫事斯凭。

宴喜明时洽，光辉湛露凝。大哉尧作主，天下颂歌称。
竹岩名其弟别馆曰山水窟
释居简（宋代）

醉翁不在酒，似与老坡盟。同德裕仁智，如君难弟兄。

可无经笥猎，亦有管城耕。唤起旧山贼，清吟入细评。
河湟
罗邺（唐代）

河湟何计绝烽烟，免使征人更戍边。

尽放农桑无一事，遣教知有太平年。
杏溪十首 莲塘
姚合（唐代）

方塘菡萏高，繁艳相照耀。幽人夜眠起，忽疑野中烧。

晓寻不知休，白石岸亦峭。
柳子玉郎中挽词二首
苏辙（宋代）

晚岁抽身尘土中，灊山仍乞古仙宫。
羞将白发随冯叟，欲就丹砂继葛洪。
龙虎未能留物化，芭蕉久已悟身空。
骚人欲作招魂赋，蝉蜕疑非世俗同。
新诗锦绣烂成编，醉墨龙蛇洒未干。
共首卜居空旧约，宛丘携手忆余欢。
风流可见身如在，乡国全归意所安。
行到都门送君处，长河清泪两泛澜。
榴皮题壁 其一
孙子光（宋代）

黄鹤楼中吹笛罢，洞庭湖畔醉吟馀。剑光如宝无人识，却记榴皮几字书。
天全徐先生夜过
沈周（明代）

法云夜归黄仲达，骑驴高歌仰明月。天风猎猎吹白袍，履常殿后走不迭。

撰杖负囊无乃媟，过市小儿笑口咽。何物老子作怪游，俗夫岂尔须仙列。

李图邢诗遂大传，邈五百年无四杰。先生寻我兴亦豪，入更来敲僧户闭。

栖乌翻树露满叶，长彗埽斗芒不折。先生呼酒要排热，乃云秉烛古有说。

三花朗咏挂巾篇，故事不妨吾载设。高致风流自斗山，一游一嬉知不屑。

先生于此如有言，当与双峰共磨灭。
三笑图
刘克庄（宋代）

坚白相非是，高虚目送雄。
远公差解事，孔老各牢笼。
浣溪沙
晁端礼（宋代）

误入仙家小洞来。碧桃花落乱浮杯。满身罗绮裛香煤。

醉倒任眠深迳里，醒时须插满头归。更收余蕊酿新醅。
次韵王得淦和儿泌西山所作二首
陈著（宋代）

亲戚要绸缪，其来远有由。
溪山行可到，岁月去难留。
休问酒无有，但将诗应酬。
春光是堪处，不是少年游。
寄宋仲珩三首 其一
郑瑽（唐代）

鸡期桑下飞，青鸟海上游。如何不同调，羽翼有短修。

故人昔相见，时时话绸缪。出入念同车，无衣念同裘。

一朝参商如，岂不怀百忧？初盟倘不渝，在远情愈周。

但愿似畴昔，乌用苦相求。
穷年守岁五首 其二
郑潜（明代）

穷年百忧集，起坐不遑安。仰事既有愧，俯育亦腼颜。

北风欺破屋，敝裘讵禁寒。挑灯理遗编，地炉燃草菅。

贤哲坐困阨，荣辱何能干。鄙夫利誇捷，涉世如转丸。

吾独拙且迂，挥解强为欢。
起夫
释元肇（宋代）

木叶初飞夫去时，家家连夜办征衣。关河只在淮南北，未著寒衣可得归。
舟过黄田，谒龙母护应庙二首
杨万里（宋代）

南康名酒有残樽，急唤荷杯作好春。
紫幕能排北风冷，夕阳偏惜半船温。
立春
范成大（宋代）

候管灰初动，条风已发春。万灵归化育，一气验平均。

农事牛先示，人情蠖欲伸。优哉汉疏广，樽酒过嘉辰。
夜宿王才臣斋中，睡觉间风雪大作
杨万里（宋代）

雨外风非细，风中雪更飞。
夜声吹不尽，寒客卧相依。
一醉醒醒了，平生事事非。
终年才小款，明日又言归。
百宜娇 十姊妹花
易顺鼎（清代）

绿股分钗，素肌同帐，蛎粉墙阴无数。桃叶江南，木兰塞北，离恨者回都补。

团圆别样，应省识东皇心苦。一窝儿倚玉搓香，旧家门巷曾遇。

真个把二乔深贮。不字也双栖，锁春前度。湘水三妃，骊山五队，添足十眉图谱。

青溪照影，认多少小姑居处。叹花天命寡千红，美人迟暮。
挽赵和仲侍郎三首
刘宰（宋代）

四载行都尹，当朝第一天。
中和宣上德，乐易本天真。
论选疏新宠，论思徯旧臣。
履声勤帝想，竟阻上星宸。
赠术者朱明远
曾丰（宋代）

五岳精华裂，三光度数分。
人才非是少，事业未之闻。
信道钟南气，难教策北勋。
中原流落士，物色试烦君。
蝴蝶二首
徐夤（唐代）

缥缈青虫脱壳微，不堪烟重雨霏霏。一枝秾艳留教住，

几处春风借与飞。防患每忧鸡雀口，怜香偏绕绮罗衣。

无情岂解关魂梦，莫信庄周说是非。

拂绿穿红丽日长，一生心事住春光。最嫌神女来行雨，

爱伴西施去采香。风定只应攒蕊粉，夜寒长是宿花房。

鸣蝉性分殊迂阔，空解三秋噪夕阳。
出门
王令（宋代）

出门万事非，聊复闭关坐。
亲识久相远，与世绝吊贺。
适时既非谋，接俗益加惰。
外物等不来，何必问客过。
孟子·尧舜之道孝悌
陈普（宋代）

尧舜巍巍道极隆，岂徒行止疾徐中。
事亲敬开根天性，愚智由来一本同。
偈颂九十三首
释梵琮（宋代）

打鼓槌锣竞上竿，几人平地足心酸。
七峰有个安身法，袖手无言冷处看。
看即易，上即难。
搭索上横身，刹竿上斗走。
蓦忽转身，打个筋斗。
佛祖当场，各出标手。
微笑因拈华，一时成漏逗。
洞山麻三斤，云门乾屎橛。
德山入门棒，临济入门喝，
阳焰何曾止得渴。衲僧别有条章，
今日对众分雪。珠称夜光，
剑号巨阙。
秋景 秋风生桂枝
刘辰翁（宋代）

又胜春风处，秋芳宇宙清。由来天路远，几许桂枝生。

古道寒云色，空山落叶声。忽看金粟缀，如在蕊宫行。

香入铜盘饮，根愁玉斧惊。小山人倚袖，延伫不胜情。
颂古四十八首
释慧开（宋代）

机轮转处，达者犹迷。
四维上下，南北东西。
题蔡润画
李耕（宋代）

雨过天如沐，回山浓翠侵。
平桥带野水，涓涓绕竹林。
茅屋闃无人，案上横素琴。
白鹭正熟睡，杳无羡鱼心。
维舟欲渡谁，柳岸烟沉沉。
长啸在何处，惆怅隔云岑。
宋迪作八境绝妙人谓之无声句演上人戏余曰道人能作有声画乎因为之各赋一首 山市晴岚
释德洪（宋代）

宿雨初收山气重，炊烟日影林光动。蚕市渐休人已稀，市桥官柳金丝弄。

隔溪谁家花满畦，滑唇黄鸟春风啼。酒旗漠漠望可见，知在柘冈村路西。
破子清平乐
王安中（宋代）

烟云千里。一抹西山翠。碧瓦红楼山对起。楼下飞花流水。

锦堂风月依然。后池莲叶田田。缥缈贯珠歌里，从容倒玉尊前。
发兴
章采（宋代）

主静观心妙，耽奇发兴长。
兰边招翡翠，梧下待鸾凰。
天地东风绿，江湖西日黄。
灵修犹浩荡，谁与玩琼芳。
和淮漕八月十四夜月诗二首
刘宰（宋代）

长淮百谷庆西成，万里何妨共此晴。
霖雨尚关天下望，月华犹此晚来明。
要看玉宇清光满，闻道银河北去平。
邂逅西风轻借力，夜深桂影更敷荣。
冬日放言二十一首
张耒（宋代）

元子本豪爽，颇复有俗气。
孟嘉亦可人，乃与较权势。
崛强尽百年，究竟成何事。
江左无英雄，汝得免徒隶。
捣练子 其五 伤乱
杨慎（明代）

金碧岸，锦春丛。红白花开烟雨中。今日乱离俱是梦，六街尘起鼓冬冬。
徐君雪村以青铜矛相示因为作歌
华蘅芳（清代）

叩门话夙昔，相交略形迹。置酒叙离怀，挑灯度永夕。

示我古铜矛，云自土中获。两刃若剑芒，中空背起脊。

权之重三锾，度之不盈尺。烂斑上花黄，惨淡血痕碧。

脊旁刻镂若篆文，剥蚀无从辨笔画。披图夜览博古编，斯形不见古载籍。

秦耶汉耶不可稽，玩之在手不忍释。想见当年酣战时，长兵短剑互斗格。

宝刀坠地血成河，白骨纵横委砂碛。是矛埋没三千年，精气化作蛟龙眠。

潜藏地下不肯出，光怪上烛星晨颠。惟君好奇洵痴绝，手置锤炉铸顽铁。

四方巧匠航海来，未敢与君较工拙。灵心已招鬼神忌，上愬苍穹述神异。

天公欲与君斗奇，辟启幽缄出斯器。君言此语勿乃痴，真宰冥漠岂有知。

且当与我尽一卮，何必妄想徒神驰。
久不作诗诗思甚涸春物日盛漫兴三章用常德枣
赵蕃（宋代）

春回溪山姿，候趣农桑务。
自知盍归来，人叹推不去。
顺心岂故违，宿诺宁久负。
既已愧渊明，又应惭季路。
夜雨
陈与义（宋代）

经岁柴门百事乖，此身只合卧苍苔。
蝉声未足秋风起，木叶俱苍夜雨来。
棋局可观浮世理，灯花应为好诗开。
独无宋玉悲歌念，但喜新凉入酒杯。
金错刀行
苏泂（宋代）

黄金错刀白玉环，藓花古血寒斑斑。皇天生物有深意，入树伐石无坚顽。

丈夫意气岂儿女，事变亏成争一缕。拔天动地风雨来，环响刀鸣夜飞去。

世间万事须乘时，古来失意多伤悲。呜呼宝刀在手无能为，不知去后郁郁令人思。
松风
释智圆（宋代）

青青数树松，扶疏空庭里。
微风從南来，清声四向起。
俗兮闻必愁，吾也闻则喜。
昂头离石枕，扶羸凭藤几。
侧听复遥观，移晷不能已。
细叶舞轻烟，密影摇寒水。
何必钧天奏，岂羡霓裳妓。
万事更无求，深山此为美。
寂寥信为乐，轩晚诚堪耻。
谁谓茆山中，祇悦陶公耳。
和叔康首夏书怀五首 其一
韦骧（宋代）

催得春归始自安，杜鹃啼血血应乾。晴林日永午阴重，烟海风多晓气寒。

壮志经时嗟苒苒，苍颜览照愧团团。公馀且学田家饮，也胜沙场引椟丸。
和郑巽坡韵
李曾伯（宋代）

身虽湖海常怀主，忠在朝廷肯具臣。
为国未尝知有己，此心可具质诸神。
绸缪旧话方樽酒，拂涤征涂满袂尘。
雍齿且封君岂应，正须珍重保千钧。
孤山隐居书壁
林逋（宋代）

山水未深猿鸟少，此生犹擬别移居。
直过天竺溪流上，独树为桥小结庐。
杂曲歌辞。太和第五彻
佚名（唐代）

我皇膺运太平年，四海朝宗会百川。

自古几多明圣主，不如今帝胜尧天。
送京仲次对制帅四川
张镃（宋代）

林下忘官品，闻公近最荣。
军民制全蜀，名住列西清。
器自海岳重，文兼全玉声。
早来登政府，活法了寰瀛。
营道斋
何弃仲（宋代）

儒行篇中有至论，书斋乡县两存存。
南音楚国钟仪操，仁术函存孟氏言。
近信每随流水到，旧庐凝望度云屯。
里非胜母泉君子，循取佳名睹圣门。
虞美人
舒頔（元代）

纷纷儿女看灯去。千点摇红树。翠鳌山倚紫云堆。

记得年时，老子也曾来。

硫硝结缚通仙技。光焰千般异。今年老子懒来看。

手弄梅花，和月倚阑干。
唐多令 梅隐庵席上，赠歌者
陆文圭（元代）

花下笑声微。莺喉高又低。怪穿花、粉蝶成围。唯有禅心清似水，相对坐，两忘机。莫道絮沾泥。狂风也解飞。恨残春、九十将归。回首阳台云缥缈，愁薄暮，雨霏霏。
立夏前二日作
陆游（宋代）

晨起披衣出草堂，轩窗已自喜微凉。
余春只有二三日，烂醉恨微千百场。
芳草自随征路远，游丝不及客愁长。
残红一片微寻处，分付年华与蜜房。
梅蒸滋甚因怀湖上二首 其二
朱淑真（宋代）

云暗湖光雨四垂，珠玑万斛撒琉璃。紫苔阶面寒声急，有甚心情更赋诗。
庚午春日天门城边看灌麦
施山（清代）

嶓冢东流日变迁，淤湖春麦绿成田。渐繁生齿兵戈后，试数儿童陇亩前。

西顾犹愁回纥马，南漕久废运河船。谈何容易匡时略，搔首斜阳古郭边。
蟂矶次草泉心刘石门韵
王守仁（明代）

江上孤臣一片心，几经漂没水痕深。
极怜撑住即从古，正恐崩颓或自今。
藓蚀秋螺残老翠，蟂鸣春雨落空音。
好携双鹤矶头坐，明月中宵一朗吟。
蒙恩除奉常有感
张耒（宋代）

平生秉周礼，投老奉龙旗。
斥逐遇不死，归来敢恨迟。
门阑走宾客，行李饬妻儿。
又踏长安道，多惭鬓有丝。
夜读传灯杂书六言八首
刘克庄（宋代）

麟经之笔既绝，蚕室之书遂行。
聃非二子同传，齐鲁两生失名。
妾薄命
卢龙云（明代）

结发事君子，所愿永不移。君王况一顾，承恩上玉墀。

得奉万年觞，奚止共餔糜。人事有迁改，君心那可知。

蛾眉忽见妒，尘镜隐光仪。昔为金屋贮，今作玉阶悲。

秋风掩团扇，明月鉴重帷。促织鸣四壁，珠帘骨网丝。

深宫多乐事，妾自断肠时。去矣勿复道，时哉待来兹。

安得黄金百，重买长卿词。君恩谅可续，慰妾长相思。
又赋十五夜月
孙复（宋代）

清赏年年恐失期，人人不觉望中衰。
素娥须信多灵药，长见婵娟似旧时。
东湖看荷花呈愿父
宋自逊（宋代）

团团隄路行无极，一株一步杨柳碧。
佳人反覆看荷花，自恨鬓边簪不得。
钱丈处和和所寄韩子云约赏梅句复用前韵谢之
吴芾（宋代）

曲生为我惠然来，陡觉春浮潋滟杯。
饮罢冥搜无好语，但将风味属江梅。
岣嵝山房歌
罗洪先（明代）

仙人与我绿玉杖，早年意气青云上。生憎颜色带风尘，梦中五岳恣雄放。

石屋道者启瑶篇，历历朱陵罗洞天。奇峰细数过七十，下界俯视空三千。

岣嵝之山禹碑石，造化元精神鬼画。不是名山灵异张，宁昭圣代文章迹。

攀读欲驾三湘舟，万事伤心成阻修。去此山中止七日，胡尔江山垂三秋。

忽遇夫君谈故邱，丰神飒飒凌九州。祝融之裔无乃是，况复玉立声杨休。

当年亲见上封事，玉关青琐留清议。每嫌金印误铅砂，不博朱衣轻薜荔。

夫君夫君莫怨嗟，邺侯曾是仙人家。药房阑砌接丹壁，牙签锦轴辉青霞。

袅袅云泉知几处，丛丛露桂今谁住。望日台高白鹤遥，泻洪亭在玄猿去。

九嶷迢迢烟雾横，空传玉帛漫含情。古来浮名不满瞬，何如绝粒度长生。

清谣发处看芝草，道心定后浮云扫。自有金波共月回，何忧白发催人老。

即今绛节向金台，寄语山房锁碧苔。直待功成谢簪绂，好共山人归去来。
幽意
李新（宋代）

蔷薇老麝隔云香，濡袖阴岚翠滴墙。
花树参差山月出，欲寻幽迳导韩郎。
题合江亭
赵汝鐩（宋代）

石鼓山头一小亭，乾坤万里眼双明。
虽因刺史能寻胜，不遇昌黎岂得名。
衡岳云开秋洗碧，蒸江湘合水争清。
书岩莫辨当时字，空积尘泥野草生。
酬俞子清侍郎惠画韵
王炎（宋代）

笔端元有画中诗，写出三浯一段奇。
追忆旧游如昨日，舣舟细看中兴碑。
春贴
程珌（宋代）

轻烟薄雾锁平川，全似江南二月天。
昨夜溪头新雨过，分明洗出太平年。
越比睿山至根本中堂日吉神社诸寺
郑孝胥（清代）

山椒悬瀑极可爱，旋越高峰出其背。却寻日吉得三桥，雷转山惊正澎湃。

藏如伏蛰动如飞，冥想泉源自天外。入山谁挟不平意，水怒石顽作诸碍。

开山释子历众苦，巨殿千年阴不坏。门前倚阁眺平湖，蔬饭犹堪起吾惫。
答师道对雪见寄
司马光（宋代）

阴风一夕惊，晓雪满都城。
气覆千家白，光连万象清。
恋空飞不下，弄态舞相萦。
历乱看无定，飘摇转未成。
缀垣时缺剥，压竹乍欹倾。
细隙过无滞，寒窗拂有声。
园林匀结练，观阁巧彫琼。
草木情先喜，乾坤意亦荣。
营魂顿疏健，病目暂虚明。
郢曲高谁和，羞将叩缶并。
上山
刘崧（元代）

一步一逡巡，无言泪满巾。不愁山有虎，只怕草间人。
酬元遗山
白君举（金朝）

梦里薰风湛露歌，花开汉苑旧经过。拾遗老去青春暮，司马归来白发多。

横槊赋诗吾岂敢，短衣扣角夜如何。相逢未尽相思话，草色连云水碧波。
醉翁操
辛弃疾（宋代）

意其昌未艾也。今天子即位，覃庆中外，命国朝勋臣子孙之无见仕者官之。先是，朝廷屡语甄录元祐党籍家。合是二者，先之应仕矣。将告诸朝，行有日，请予作歌以赠。属予避谤，持此戒甚力，不得如先之请。又念先之与予游八年，日从事诗酒间，意相得欢甚，於其别也，何独能恝然。顾先之长於楚词，而妙於琴，辄拟醉翁操，为之词以叙别。毕时先之绾组东归，仆当买羊沽酒，先之为鼓一再行，以为山中盛事云

长松。之风。如公。肯余从。山中。人心与吾兮谁同。湛湛千里之江。上有枫。噫，送子东。望君之门兮九重。女无悦已，谁适为容。

不龟手药，或一朝兮取封。昔与游兮皆童。我独穷兮今翁。一鱼兮一龙。劳心兮忡忡。噫，命与时逢。子取之食兮万钟。
落花
顾逢（宋代）

树底飞红雨，园林一望空。
寂寥春去路，狼籍晓来风。
乱影斜阳里，余香流水中。
可怜衰谢日，不与乍开同。
圣灯
薛能（唐代）

莽莽空中稍稍灯，坐看迷浊变清澄。

须知火尽烟无益，一夜栏边说向僧。
白云谣
黎景义（明代）

白云英英，罡风浏浏。山川间之，东西道修。子可不死，八骏重游。
贺参政二首
李刘（宋代）

海山俯视百川东，中有明堂一柱隆。
两社直从平地到，寸心原共老天通。
管乐功烈非轲志，尧舜君民在尹躬。
寿国端须寿君子，原将箕翼等延洪。
流河道中
吴维岳（明代）

垂绶出都门，经旬傍水村。新蝉风乍应，高树荫初繁。

月与飞帆伴，津无候吏存。讵知行路里，翻得一逃喧。
江行
江为（唐代）

越信隔年稀，孤舟几梦归。月寒花露重，江晚水烟微。

峰直帆相望，沙空鸟自飞。何时洞庭上，春雨满蓑衣。
冬日建安寺西院，喜昼公自吴兴至，联句一首
皎然（唐代）

宗系传康乐，精修学远公。 ——王遘

相寻当暮岁，行李犯寒风。 ——李纵

累积浮生里，机惭半偈中。 ——郑说

传家知业坠，继祖忝声同。 ——皎然

云与轻帆至，山将本寺空。 ——崔子向

向来忘起灭，留我宿花宫。 ——齐翔
次韵梁权郡喜雪
方岳（宋代）

晓听炉亭泻竹声，老仙呵墨已诗成。
春连宇宙开皇极，天与君王作太平。
草木有生皆润泽，山河无处不清明。
寒蓑莫袖垂纶手，万里长江一艇横。
秋居幽兴 其一
王禹称（宋代）

秋光虽寂澹，幽兴入诗家。篱暗螀啼菊，园荒蚁上茄。

围棋知日影，理发见霜华。向晓儿童喜，溪僧遗晚瓜。
高寒还叔侄复至
释函可（明代）

何意重逢黑水滨，边愁又觉一番新。冰霜已是经来惯，况复残僧是故人。
八冬苦雨祷晴幸应刘若讷惠诗为贺因次其韵
韩元吉（宋代）

灯花作喜夜来占，楼角初晴月似镰。
便说市亭新酒美，好风寒日舞青帘。
宿黄僊观兵火焚荡之余惟一殿突兀犹在黄僊盖
陆游（宋代）

拔宅翛然上碧虚，神僊岂亦爱吾庐？重门不改云山色，古殿犹存劫火余。
翠木萧森高蔽日，黄冠贫窭自畦蔬。
残年安得长来此，一碗松肪读隐书。